**Klimahandlingsplan for 2011 for Ishøj Kommune**

Ishøj Kommune blev Klimakommune i 2009, og skal derfor ifølge aftalen med Danmarks Naturfredningsforening årligt udarbejde en Klimahandlingsplan. I 2009/2010 har fokus været på energipilotprojekter, hvor der er igangsat forskellige energitiltag på forskellige driftssteder. I 2011 fokuserer kommunen på nedenstående områder.

* De fleste af de ressourcer, Ishøj Kommune har afsat til klimaarbejdet bliver anvendt i Gate 21, hvor kommunen har forpligtet sig til årligt at leverer timer svarende til et årsværk. I Gate 21- Plan C arbejdes der på et projekt, hvor Ishøj Idræts- og Fritidscenter er udpeget som demoprojekt for energirigtige tiltag, et stort anlagt projekt om energirigtig byggeri og drift.

Ishøj Idræts- og Fritidscenter har, som mange lignende idrætsanlæg, et højt energiforbrug på samlet næsten 1,5 GWh. Der er dog en forventning om, at energiforbruget kan minimeres ved

* en bedre udnyttelse af de givne tekniske styringssystemer
* øget bevidsthed og viden om forbrug og adfærd
* og i højere grad at integrere brugernes adfærd og brugsmønster i energiarbejdet

Som led i Plan C’s delprojekt 5 om styring, drift og adfærd skal idrætscentret derfor indgå i udviklingsarbejdet med henblik på at optimere CTS-styring, en øget integration af energidataopsamling i bygningsdriften og en bedre synlighed af energiforbruget.

Målet med demoprojektet er, at en række projektpartnere i fællesskab finder realiserbare løsninger for at kunne indfri ovenstående forventninger. Her tænkes især på produkter indenfor

* Fleksible brugergrænseflader
* Kobling af dataopsamlings- og CTS-system
* Løbende visualisering af energiforbrug

Projektet gennemføres i perioden marts 2011 - dec 2012, hvor produkterne skal være afprøvet og implementeret.

* Ishøj Kommune er i gang med at udarbejde et koncept for arbejdet med energibesparelser og herunder, hvordan energibesparelser kan synliggøres. I den forbindelse arbejdes der på en Plan for energibesparelser, der efterfølgende skal vedtages af Klima- og Miljøudvalget, Teknik- og Bygningsudvalget samt Byrådet.
* Ishøj Kommune har igangsat en undersøgelse af om der er væsentlige besparelser ved at slukke for belysningen på stamvejen i juni, juli og august.
* Der forhandles med Vestegnens Kraftvarmeselskab (VEKS) om en aftale om at udnytte kapaciteten mere effektivt på Varmeværket. Der forhandles om at VEKS skal overtage produktionsdelen af varmeværket, og at dette automatiseres.
* Der udarbejdes en samlet plan (klimastrategi/klimahandlingsplan) for håndteringen af klimaudfordringerne. Planen indarbejdes i Kommuneplanstrategien.
* Der er vedtaget et kommissorium for ”Grønt Forum”, der bl.a. skal arbejde med en reducering af miljøbelastningen, hvor der bl.a. vil være fokus på konkrete aktiviteter indenfor energibesparelser på kommunale ejendomme. Herunder at knække strømkurven og opstille handlingsplan for klimarelaterede initiativer. Der skal arbejdes på at borgerne og erhvervslivet får bedre muligheder for og incitamenter til selv at mindske deres CO2-udledninger. Målet er at kommunens klimaindsats med årerne bliver mere helhedsorienteret.
* Der projekteres med et fjernvarmeprojekt, hvor området for fjernvarme udvides til industriområdet ved Ishøj Strandvej og industriområdet ved Industribuen.
* Energimærkning af de små kommunale bygninger er netop blevet færdig. Herefter skal der udarbejdes en opgørelse over CO2-besparelsen ved evt. udførelse af energispareforslagene. Energimærkningen af de store bygninger skal fornyes i 2011.
* Der er desuden flere analyser i gang med hensyn til anvendelsen af de kommunale bygninger herunder anvendelsen af rådhuset – med henblik på energibesparelser. Desuden overvejes skolernes anvendelse til aftensskolebrug. Et ændret brugsmønster/centralisering/færre skoler med aftenskole kan måske også give lidt energibesparelser.